钦定古今图书集成/理学汇编/文学典/第021卷 > 杨戏
## 钦定古今图书集成/理学汇编/文学典/第021卷 > 杨戏

按《蜀志》本传：“杨戏，字文然，犍为武阳人也。少与巴西
程祁公弘、巴郡杨汰季儒、蜀郡张表伯达并知名。戏
每推祁以为冠首，丞相亮深识之。戏年二十馀，从州
书佐为督军从事，职典刑狱，论法决疑，号为平当。府
辟为属主簿。亮卒，为尚书右选部郎，刺史蒋琬请为
治中从事史。琬以大将军开府，又辟为东曹掾，迁南”
中郎参军，副贰庲降都督，领建宁太守。以疾征还成
都，拜护军监军，出领梓潼太守，入为射声校尉，所在
清约不烦。延熙二十年，随大将军姜维出军，至亡水。
戏素心不服维，酒后言笑，每有傲弄之辞。维外宽内
忌，竟不能堪。军还，有司承旨奏戏免为庶人。后景耀
四年卒。戏性虽简惰省略，未尝以甘言加人。过情接
物，书符指事，希有盈纸。然笃于旧故，居诚存厚，与巴
西韩俨、黎韬童幼相亲厚。后俨痼疾废顿，韬无行，见
捐戏经纪振恤，恩好如初。又时人谓谯周无当世才，
少归敬者，唯戏重之，尝称曰：“吾等后世终自不如此
长儿也。”有识以此贵戏。张表有威仪风观，始名位，与
戏齐，后至尚书督。庲降。后将军先戏没。祁汰各早死。
戏以延熙四年著《季汉辅臣赞》，其所颂述，今多载于
《蜀书